REGULAMENTUL (CE) NR. 1548/2007 AL COMISIEI
din 20 decembrie 2007
de modificare a Regulamentului (CE) nr. 1973/2004 de stabilire a normelor de aplicare a Regulamentului (CE) nr. 1782/2003 al Consiliului în ceea ce privește schemele de ajutor prevăzute la titlurile IV si IVa din respectivul regulament și utilizarea terenurilor retrase din circuitul agricol pentru producția de materii prime
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 145 literele (da) și (dd),
întrucât:
(1)
Regulamentul (CE) nr. 1782/2003 definește normele privind ajutorul comun acordat pentru fructe și legume. Titlul IV capitolele 10g și 10h din Regulamentul (CE) nr. 1782/2003 prevede plăți tranzitorii pentru fructe și legume, precum și pentru fructele de tip bacă. Prin urmare, este necesar să se stabilească norme precise privind acordarea acestor forme de ajutor.
(2)
Articolul 143c din Regulamentul (CE) nr. 1782/2003 permite noilor state membre să completeze plățile comunitare directe. O serie de plăți directe au fost total sau parțial incluse în schema de plăți unice în toate statele membre, cu excepția noilor state membre care încă mai aplică sistemul de plăți unice pe suprafață. Având în vedere aceste evoluții privind punerea în aplicare a schemei de plăți unice, experiența în ceea ce privește aplicarea plăților directe complementare arată că noile state membre s-au confruntat cu unele dificultăți în aplicarea normelor prevăzute la articolul 143c din regulamentul în cauză. Prin urmare, pentru mai multă claritate, este cazul să se precizeze sensul anumitor termeni folosiți la articolul 143c alineatele (2) și (7) din regulamentul în cauză.
(3)
Secțiunea I punctul E din anexa VIII la Actul de aderare a Bulgariei și a României stabilește posibilitatea de a acorda ajutor agricultorilor eligibili pentru plăți directe complementare în Bulgaria și România în cadrul măsurii suplimentare temporare de dezvoltare rurală. Este adecvat ca, în cazul unei contribuții comunitare, Regulamentul (CE) nr. 796/2004 al Comisiei (2), care stabilește normele de aplicare a eco-condiționalității, modulării și sistemului integrat de gestionare și control prevăzute în Regulamentul (CE) nr. 1782/2003, să se aplice cu privire la asemenea plăți directe naționale complementare. Această prevedere ar trebui să se aplice de la data aderării Bulgariei și a României la Uniunea Europeană.
(4)
Articolul 110u alineatul (3) și articolul 110v alineatul (2) din Regulamentul (CE) nr. 1782/2003 prevăd că ajutoarele menționate la articolele respective se acordă cu condiția să se fi încheiat contracte de prelucrare. În acest scop, este adecvat să se solicite încheierea unui contract cu privire la materiile prime agricole în cauză între, pe de o parte, un prim procesator autorizat și, pe de altă parte, un producător sau o organizație de producători recunoscută care îl reprezintă pe acesta sau, în cazul plăților tranzitorii pentru fructe și legume și al plăților tranzitorii pentru fructe de tip bacă, un colector autorizat care reprezintă producătorul.
(5)
Pentru a se asigura că materiile prime care beneficiază de plățile tranzitorii pentru fructe și legume și de plățile tranzitorii pentru fructe de tip bacă trec prin stadiul final de prelucrare, ar fi adecvat să se stabilească un sistem de autorizare a prim procesatorilor și a colectorilor. Acești operatori autorizați ar fi obligați să respecte cerințele minime și ar fi sancționați în caz de nerespectare a obligațiilor care le revin, în conformitate cu normele detaliate care se vor întocmi la nivel național de către autoritățile competente.
(6)
Pentru a se putea gestiona în mod corespunzător cadrul financiar aferent plăților tranzitorii pentru fructe și legume, statele membre trebuie să stabilească, la începutul anului, o valoare orientativă pe hectar a ajutorului și, înainte de momentul efectuării plăților, valoarea finală pe hectar a ajutorului.
(7)
Prin urmare, Regulamentul (CE) nr. 1973/2004 al Comisiei (3) ar trebui modificat în consecință.
(8)
Măsurile prevăzute în prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Regulamentul (CE) nr. 1973/2004 se modifică după cum urmează:
1.
La articolul 1 alineatul (1) se adaugă următoarea literă (t):
„(t)
plățile tranzitorii pentru fructe și legume și plățile tranzitorii pentru fructe de tip bacă prevăzute în titlul IV capitolele 10g și 10h din regulamentul respectiv.”
2.
La articolul 2, alineatul (1) se înlocuiește cu următorul text:
„(1) Plățile directe menționate la articolul 1 literele (a), (b), (c), (e), (h), (i), (j), (m), (p) și (t) se acordă, pentru fiecare tip de cultură, numai pentru suprafețele care au făcut obiectul unei cereri pentru cel puțin 0,3 hectare, în cazurile în care fiecare parcelă cultivată depășește dimensiunea minimă stabilită de statul membru în conformitate cu limita prevăzută la articolul 14 alineatul (4) din Regulamentul (CE) nr. 796/2004.
În cazul Maltei, plățile directe menționate la articolul 1 literele (a), (b), (c), (e), (h), (i), (j), (m), (p) și (t) se acordă, pentru fiecare tip de cultură, numai pentru suprafețele care au făcut obiectul unei cereri pentru cel puțin 0,1 hectare, în cazurile în care fiecare parcelă cultivată depășește dimensiunea minimă stabilită de statul membru în conformitate cu limita prevăzută la articolul 14 alineatul (4) din Regulamentul (CE) nr. 796/2004.
În cazul Greciei, plățile tranzitorii pentru fructe și legume menționate la articolul 1 litera (t) se acordă, pentru fiecare tip de cultură, numai pentru suprafețele care au făcut obiectul unei cereri pentru cel puțin 0,1 hectare, în cazurile în care fiecare parcelă cultivată depășește dimensiunea minimă stabilită de statul membru în conformitate cu limita prevăzută la articolul 14 alineatul (4) din Regulamentul (CE) nr. 796/2004.
În cazul Bulgariei, al Letoniei, al Ungariei și al Poloniei, plățile pentru fructe de tip bacă menționate la articolul 1 litera (t) se acordă, pentru fiecare tip de cultură, numai pentru suprafețele care au făcut obiectul unei cereri pentru cel puțin 0,1 hectare, în cazurile în care fiecare parcelă cultivată depășește dimensiunea minimă stabilită de statul membru în conformitate cu limita prevăzută la articolul 14 alineatul (4) din Regulamentul (CE) nr. 796/2004.”
3.
La articolul 2 alineatul (2), primul paragraf se înlocuiește cu următorul text:
„Plățile directe menționate la articolul 1 literele (a), (b), (c), (h), (j) și (t) se acordă numai pentru suprafețe însămânțate sau cultivate în totalitate și în privința cărora s-au respectat toate condițiile de cultivare normale în conformitate cu normele locale.”
4.
La articolul 3 alineatul (1) litera (e) se adaugă următorul punct (v):
„(v)
valoarea totală a ajutorului acordat în cazul plăților tranzitorii pentru fructe și legume și al plăților tranzitorii pentru fructe de tip bacă prevăzute în titlul IV capitolele 10g și 10h din Regulamentul (CE) nr. 1782/2003.”
5.
După articolul 139 se inserează următorul articol:
„Articolul 139a
Condiții de eligibilitate
(1) În sensul articolului 143c din Regulamentul (CE) nr. 1782/2003, plata directă corespunzătoare «aplicabilă la acea dată statelor membre din Comunitate, în compunerea acesteia la data de 30 aprilie 2004» menționată la articolul respectiv alineatul (2) al patrulea paragraf înseamnă orice plată directă inclusă în anexa I la regulamentul în cauză, care este acordată în anul de aplicare a plăților directe naționale complementare și ale cărei condiții de eligibilitate sunt similare celor impuse în cazul plății directe naționale complementare respective.
(2) La aplicarea articolului 143c alineatul (7) a doua liniuță din Regulamentul (CE) nr. 1782/2003, Comisia va ține în special cont de cadrele financiare (sub)sectoriale specifice menționate la articolul 143c alineatul (5) din regulamentul respectiv și de condițiile de eligibilitate referitoare la plata directă corespunzătoare aplicabilă în acel moment în statele membre ale Comunității, în compunerea acesteia la data de 30 aprilie 2004.”
6.
La articolul 140, alineatul (1) se înlocuiește cu următorul text:
„(1) Pentru plățile directe naționale complementare cofinanțate în conformitate cu articolul 33h din Regulamentul (CE) nr. 1257/1999 sau, în cazul Bulgariei și al României, în conformitate cu secțiunea I punctul E din anexa VIII la Actul de aderare a Bulgariei și a României, se aplică Regulamentul (CE) nr. 796/2004.”
7.
După capitolul 17c se inserează următorul capitol 17d:
„Capitolul 17d
PLĂȚI TRANZITORII PENTRU FRUCTE ȘI LEGUME ȘI PLĂȚI TRANZITORII PENTRU FRUCTE DE TIP BACĂ
Articolul 171d
Definiții
În sensul prezentului capitol:
(a)
«solicitant» înseamnă orice agricultor care cultivă suprafețele menționate la articolele 100t și 110v din Regulamentul (CE) nr. 1782/2003 în vederea obținerii ajutoarelor prevăzute la articolele respective;
(b)
«ajutor» înseamnă plata tranzitorie pentru fructe și legume menționată la articolul 110t din Regulamentul (CE) nr. 1782/2003 sau plata tranzitorie pentru fructe de tip bacă menționată la articolul 110v din regulamentul respectiv;
(c)
«prim procesator» înseamnă orice utilizator de materii prime agricole menționate la articolele 110t și 110v din Regulamentul (CE) nr. 1782/2003 care realizează prima prelucrare a acestora în vederea obținerii unuia sau a mai multora dintre produsele enumerate la articolul 1 alineatul (2) din Regulamentul (CE) nr. 2201/96 al Consiliului (4);
(d)
«colector» înseamnă orice persoană care încheie un contract cu un solicitant în sensul literei (a), care achiziționează pe cont propriu cel puțin unul dintre produsele menționate la articolul 68b alineatul (2) al treilea paragraf sau, respectiv, la articolul 110v alineatul (1) din Regulamentul (CE) nr. 1782/2003;
(e)
«organizație de producători recunoscută» înseamnă orice entitate juridică sau o parte clar identificată a unei entități juridice care respectă cerințele articolului 3 alineatul (1) din Regulamentul (CE) nr. 1182/2007 (5) și care este recunoscută de statul membru în cauză în conformitate cu articolul 4 din regulamentul respectiv, precum și grupurile de producători recunoscute în conformitate cu articolul 7 din regulamentul respectiv.
Articolul 171da
Contractul
(1) Fără a aduce atingere aplicării de către statele membre a posibilității prevăzute la articolul 110u alineatul (4) din Regulamentul (CE) nr. 1782/2003, contractul de prelucrare (transformare) menționat la articolele 110u alineatul (3) și 110v alineatul (2) din regulamentul respectiv se încheie între, pe de o parte, un prim procesator autorizat, în sensul articolului 171db, și, pe de altă parte, un solicitant sau o organizație de producători recunoscută care îl reprezintă pe acesta sau un colector autorizat, în sensul articolului 171db, care îl reprezintă pe solicitant.
În cazul în care organizația de producători recunoscută acționează și ca prim procesator autorizat, contractul poate lua forma unui angajament de livrare.
(2) Contractul sau angajamentul de livrare va include cel puțin următoarele:
(a)
numele și adresele părților la contract sau la angajamentul de livrare;
(b)
speciile în cauză și suprafața cultivată cu fiecare specie;
(c)
dacă este cazul, angajamentul solicitantului de a livra prim procesatorului cantitatea totală recoltată sau cantitățile minime definite de către statele membre.
În cazurile în care contractul este încheiat între un prim procesator autorizat și o organizație de producători recunoscută sau un colector autorizat care îl reprezintă pe solicitant, contractul va include, de asemenea, numele și adresele, menționate la litera (a), ale solicitanților în cauză, precum și speciile și suprafața cultivată, menționate la litera (b), pentru fiecare solicitant în parte.
Articolul 171db
Autorizarea prim procesatorilor și a colectorilor
(1) În sensul prezentului capitol, statele membre stabilesc un sistem de autorizare a prim procesatorilor și a colectorilor localizați pe teritoriul propriu. În special, statele membre stabilesc condiții de autorizare care să asigure cel puțin faptul că:
(a)
prim procesatorii și colectorii autorizați au capacitatea administrativă de a gestiona contractele menționate la articolul 171da;
(b)
prim procesatorii autorizați dețin capacitățile de producție corespunzătoare.
(2) Statele membre stabilesc o procedură de control a autorizării.
Autorizațiile acordate în temeiul Regulamentului (CE) nr. 2201/96 și al Regulamentului (CE) nr. 2202/96 rămân valabile în sensul prezentului capitol.
(3) În cazul în care se constată că un prim procesator sau colector autorizat nu își respectă obligațiile care îi revin conform prezentului capitol sau prevederile adoptate la nivel național pe baza acestuia sau în cazul în care un prim procesator sau colector autorizat nu acceptă sau nu facilitează verificările care trebuie realizate de către autoritățile competente în conformitate cu Regulamentul (CE) nr. 796/2004, statele membre impun penalități corespunzătoare. Cuantumul penalităților se calculează în funcție de gravitatea încălcării.
(4) Statele membre pun la dispoziția publicului o listă cu prim procesatorii și colectorii autorizați, cu cel puțin două luni înainte de data fixată în conformitate cu articolul 11 alineatul (2) sau articolul 13 alineatul (13a) din Regulamentul 796/2004.
Articolul 171dc
Valoarea ajutoarelor în cazul plăților tranzitorii pentru fructe și legume
(1) La aplicarea articolului 110u alineatul (1) din Regulamentul (CE) nr. 1782/2003, statele membre stabilesc și publică valoarea orientativă pe hectar a ajutorului înaintea datei de 15 martie a anului pentru care se cere ajutorul.
(2) La aplicarea articolului 110u alineatele (1) și (2) din Regulamentul (CE) nr. 1782/2003, statele membre stabilesc valoarea finală pe hectar a ajutorului pe baza suprafeței determinate.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2008. Cu toate acestea, articolul 1 alineatul (6) se aplică de la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 2007.